השבוע הקדוש

השבוע הקדוש (לטינית Hebdomada Sancta או Maior Hebdomada; יוונית Μεγάλη Εβδομάδα; רוסית Страстная неделя - בשתי השפות "השבוע הגדול") הוא בנצרות השבוע האחרון של 40 ימי התענית שלפני חג הפסחא, מוקדש לשחזור אירועי השבוע האחרון בחייו של ישו.

ימות השבוע בנצרות הקתולית
ימות השבוע מנציחים מאורעות בימיו האחרונים של ישו כפי שמתוארים באוונגליונים. שלושת הימים האחרונים, שהם: יום שישי הטוב, יום שבת הקדוש ו"יום ראשון של פסחא" קרויים לפעמים "טרידואום" (Triduum - "שלושה ימים" בלטינית).

פותח את השבוע יום ראשון של הדקלים, לציון כניסתו של ישו לירושלים, כיוון שעל פי המסורת הנוצרית נתקבל ישו בנפנוף כפות תמרים על ידי תושבי העיר
ביום שני נהוג לנקות את הבתים לקראת החג המתקרב, בירושלים נוהגים עולי הרגל לבקר בהר הבית לזכר גירוש חלפני הכסף.
ביום שלישי נהוג להכין ולקדש את השמן שבו יעשו שימוש בשבעת הסקרמנטים הקדושים של הנצרות הקתולית ובסקרמנטים של כנסיות אחרות.
יום רביעי נקרא יום רביעי של הריגול, כי על פי המסורת ביום זה ריגל יהודה איש קריות אחר ישו. 
יום חמישי הגדול בו מתקיימת מיסת הסעודה האחרונה מכיוון שבו נערכה הסעודה האחרונה. בנוסף מתקיים בו טקס רחיצת הרגליים וזאת בעקבות האמונה שישו רחץ את רגלי תלמידיו. בטקס זה כהן הדת הבכיר במקום רוחץ באופן סמלי את רגליהם של מספר מאמינים (במקומות מסוימים מקובל שירחוץ רגלי 12 מחברי הקהילה לסמל את 12 שליחי ישו).
יום שישי הטוב - יום צליבת ישו, בירושלים מקובל ללכת בויה דולורוזה - דרך הייסורים שעבר ישו. יום זה הוא יום אבל ומציינים אותו בצום יום שישי. כמו כן נהוג לבקר בו בבתי קברות.
ב"יום שבת השקט", ישו נח בקברו והנשים שחזו בקבורתו שבתו ממלאכתן ולכן גם הנוצרים נוהגים לא לעשות כל מלאכה ביום זה פרט להכנות לחג.
בלילה שבין שבת לראשון מקיימים את המיסה. בכנסייה האורתודוקסית הכמרים נכנסים למקום מוסתר ויוצאים ממנו עם אש שכביכול ירדה מהשמים (בירושלים, נכנס הפטריארך של ירושלים לאדיקולה בכנסיית הקבר הקדוש ויוצא משם עם אש)
יום ראשון - חג הפסחא עצמו המסמל את תחיית ישו.

ימות השבוע בנצרות האורתודוקסית
בנצרות האורתודוקסית השבוע הקדוש מתרחש שבוע מאוחר יותר. כאשר הקתולים חוגגים את חג הפסחא ביום ראשון, האורתודוקסים מציינים את יום ראשון של הדקלים, ומתחילים בו את השבוע הקדוש.

במספר מקומות הקתולים והאורתודוקסים איחדו את החגים.

פרוססיון 

חגיגות "השבוע הקדוש" במדינות קתוליות בעלות מורשת ספרדית (semana santa) כוללות טקס מרכזי המכונה "פרוססיון" (Procesión). זוהי תהלוכה העוברת ברחובות העיר. משתתפיה לובשים תלבושות מיוחדות ונושאים את ארונו של ישו שעליו פסלי איקונות. לפעמים מתנהלת תהלוכה מקבילה של נשים הנושאות את פסלה של מרים (מריה) אמו של ישו. לפני התהלוכה מעטרים את הרחובות בהם תעבור השיירה במרבדי פרחים ונסורת צבעונית. במקומות מסוימים, ביניהם קסטיליה ולאון שבספרד ואנטיגואה שבגואטמלה הטקס נחשב כמוקד משיכה לתיירים.

קישורים חיצוניים

השבוע הקדוש במרכז ירושלים ליחסי יהודים ונוצרים

הערות שוליים

מועדים נוצריים